Dankbaarheid Archives - Bybelskool vir Bereane
Vandag se Psalm is ‘n interessante een. Psalm 107 is die laaste in die bundel van lofpsalms (103-107). Die Psalms in hierdie groep begin almal met die oproep: “Loof die Here…”. Psalm 107 spesifiek was geoogmerk om gebruik te word as ‘n dankoffer-psalm. Dit beteken dat die Psalm voorgelees is met die samekoms van die Israeliete met die doel om waarlik dankbaarheid in hulle harte te wek wanneer hulle dankoffers bring.
Die Psalm noem ‘n rits wonderdade van die Here op en dit sou noodwendig jou geheue terugneem na die verlede waar die Here ook aan jóú goed gedoen het.
Is dit nie hoe ons almal maar is nie? Ons is nie vanself net dankbaar nie. Selfs met ons beste voornemens om nooit van God se goedheid en guns in ons lewens te vergeet nie, vergeet ons daarvan. Ons moet gelei word om weer daaraan te dink. Ons moet herinner word om dit weer op te roep en dankbaar te wees.
Miskien is dit hoekom die Here beskik dat ons juis vanoggend hierdie Psalm weer moet lees. Miskien wil Hy hê dat ons vir ‘n oomblik – voor ons vandag ons dagtaak met al sy bekommernisse aanpak – vir ‘n oomblik sal stop en dink aan hoe goed Hy vir ons is…
Psalm 16 (31 Maart)
March 31, 2016 nati@stander.co.za
Sjoe jong! Ek het die wonderlikste beeldmateriaal gekry wat ek graag vanaand met jou by die Bybelskool wil deel. Dit gaan April se leesstukke oor die tabernakel (in die oorblywende hoofstukke van Eksodus), asook ons eerste hoofstukke van Joshua wat voorlê, sommer LEWENDIG maak! So vanaand se Bybelskool om 18:00 gaan lekker visueel wees.
Ek gaan my bes probeer om teen Dinsdag 5 April die nodige skakels te plaas vir die mense wat ons aanlyn volg. Sommige van die video’s het skakels wat ek ook sal kan plaas, maar daar is ook video’s wat kopiereg het en wat ek nie sal mag plaas nie.
Rakende vandag se gedeeltes in Psalms 15 en 16:
Psalm 16 is seker een van my gunsteling Psalms – as dit nie my heel gunsteling een is nie. Dit is ‘n Psalm oor dankbaarheid. Maar vanoggend vind ek my die sin “…daar is vir my niks goeds nie behalwe by U…” oor en oor sê. Die Psalmdigter praat namens homself – en dit is vir my mooi. Maar is dit waar van my? Ek hoop so! Maar weerspreek my optrede nie gebed nie? My optrede verklap tog wat ek dink belangrik is, en waar my prioriteite lê. So hierdie vers dring my vandag tot selfondersoek. Miskien help dit jou ook